**Nano Ganesh** on intialainen mobiilisovellus, jonka avulla maanviljelijät voivat valvoa ja käynnistää etäältä syrjäisissä paikoissa olevia kastelupumppuja. Sovelluksen kehitti *Ossian Agro Automation* Punessa Intiassa, ja se toimii Tata Teleservicesin matkapuhelimilla. Sitä on testattu vuoden 2009 puolivälistä Gujaratin osavaltion Anandin piirikunnassa. Viisituhatta Maharashtran osavaltiossa asuvaa maanviljelijää on käyttänyt Nano Ganesh -sovellusta vuodesta 2008.

Joissakin paikoissa Intiassa maanviljelijät joutuvat kävelemään useita kilometrejä käynnistääkseen peltojaan kastelevat pumput. Sähkönjakelun oikullisuuden takia he usein saavat tietää sähkökatkosta vasta pumpulla. Nano Ganeshin avulla he pystyvät etätarkistamaan sähkötilanteen ja käynnistämään tai sammuttamaan pumpun automaattisesti matkapuhelimellaan. Näin maanviljelijän elämä helpottuu, kun hänen ei tarvitse kulkea pumpuille vaikeissa olosuhteissa. Sen lisäksi heidän ei tarvitse enää pelloille mennäkseen herätä keskellä yötä, kuten aiemmin, sillä sähköä ei ole tarjolla juuri muulloin. Joskus he jopa voivat palkata jonkun muun käymään pitkän matkan päässä olevalla pumpulla.

Sovellukseen käyttämiseen on oltava Tata Indicom matkapuhelin ja liittymä sekä mobiilimodeemi, joka liitetään kastelupumpun kytkimeen. Kytkin käynnistetään ja sammutetaan etukäteen määritellyllä tunnusluvulla. Pumpun ja sen sähkösaannin tilasta kertoo tietty merkkiääni. Tata Teleservices aikoo tarjota palvelua kautta Intian, jossa on 14,1 miljoonaa kastelupumppua. Modeemin lisävarusteisiin kuuluu "Nano Ganesh Hanuman" -niminen hälytin, joka varoittaa modeemin omistajaa modeemi-, kaapeli- tai pumppuvarkauksista.

Sovellus voitti Nokian Calling All Innovators -kilpailun Emerging Markets -kilpailuluokan pääpalkinnon. Tämän luokan tarkoituksena on palkita uusia sovelluksia, jotka parantavat elämänlaatua.

Sovelluksen kehitti vuonna 1996 Ossian Agron palveluksessa oleva insinööri Santosh Ostwal, joka on maanviljelijän poika. Sen laite voidaan liittää mihin tahansa jo olemassa olevaan moottorisuojakytkimeen tai pumppuun.

Lähteet
-------

1. 1 2 3  Ribeiro, John: Indian farmers use mobile phones to control irrigation *Computerworld*.  23.07.2009. IDG News Service.  Arkistoitu 22.7.2011. Viitattu 08.08.2009. (englanniksi)
2. 1 2  Pandit, Virendra: Tata Indicom's ‘Nano Ganesh’ *Business Line*.  11.07.2009. The Hindu. Viitattu 08.08.2009. (englanniksi)
3. ↑  Raghu, K.: Cellphone application for farmers among finalists from India *LiveMint.com*.  28.1.2009. The Wall Street Journal. Viitattu 08.08.2009. (englanniksi)
4. 1 2  Nano Ganesh Ossian Agro Automation.  Arkistoitu 10.7.2009. Viitattu 8.8.2009. (englanniksi)
5. ↑  Athavale, Dileep: A Nano to make farmers' life easier  07.02.2009. Times of India. Viitattu 8.8.2009. (englanniksi)
6. 1 2  Bharali, Eureka: Switch on the pumpset through your mobile *Silicon India*.  19.09.2009. Viitattu 08.08.2009. (englanniksi)
7. ↑  Nano Ganesh named winner in Nokia’s Global Calling All Innovators competition *Silicon India Viitattu =8.8.2009*.  18.02.2009.  (englanniksi)
8. 1 2  Nokia julkisti Calling All Innovators - kilpailun voittajat  18.2.2009. Nokia Suomi. Viitattu 17.8.2009.
9. ↑  Mitra, Moinak ja Vinod Mahanta: Indian entrepreneurs winning global awards for breakthrough innovations *Economic Times*.  27.3.2009. Times of India. Viitattu 8.8.2009. (englanniksi)

Aiheesta muualla
----------------

* Nano Ganeshin virallinen kotisivu (Arkistoitu – Internet Archive) (englanniksi)
* Nokia Calling All Innovators -kilpailun voittajat (Arkistoitu – Internet Archive) (englanniksi)